༈ ཀྱེ་མ། ལུས་དལ་འབྱོར་གྱི་ལྗོན་པ་ལེགས་བྱས་ཀྱང༌།།
རྐྱེན་གློ་བུར་གྱི་དགྲ་མགོ་མང་ལ་རྒོད།།
འཆི་བ་ཐོག་བབས་སུ་བྱུང་ན་འགྱོད་མེད་ཀྱི།།
གདེང་ཆེན་གྲབས་ཆུད་མཛོད་དང་སྙིང་གཏམ་ལགས། ༡ །
འཕྲལ་སྐྱིད་འདོད་ཀྱི་ལྟོ་གོས་རྩོལ་སྒྲུབ་ཀྱི།།
ཕུག་དགོས་ངེས་ཀྱི་ལྷ་ཆོས་ཕྱི་བཤོལ་ལུས།།
བར་དོའི་འཕྲང་རིང་ལ་འགྲོ་ཚེ་གཏན་རྒྱགས་སུ།།
བླ་མའི ་གདམས་ངག་སྒོམ་དང་སྙིང་གཏམ་ལགས། ༢ །
ཚེ་འདིར་སྣང་ལ་མཛེས་པའི་ཆོས་བརྒྱད་དང༌།།
མི་ཐམས་ཅད་དགའ་བའི་ཟང་ཟིང་གིས།།
རང་བློ་ཅོལ་ཆུང་གི་ཁ་ལོ་བསྒྱུར་ཉེན་ཆེ།།
གཏིང་ནས་བསྐྱེད་མཛོང་
ཚིག་ཁ་བཤད་རྒྱ་ཆེའི་ཐོས་པ་དང༌།།
འཕྲལ་ཤེས་ཤེས་རྣམ་གྲངས་མང་པོ་ཀུན།།
དགེ་སྦྱོར་རླུང་འཚུབ་ལ་བསྐུར་བའི་ཉེར་ལེན་ཡིན།།
སྤྲོས་མེད་ཆིག་དྲིལ་གྱིས་དང་སྙིང་གཏམ་ལགས། ༤ །
༣ །
155

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

རྗེ་བླ་མའི་དྲུང་དུ་སྡོད་ཙ་ན།།
ཡིད་འགྱུར་མེད་མོས་གུས་མི་བྱེད་པར།།
ཅི་མཛད་ལོག་ལྟ་རུ་མཐོང་བའི་གྲྭ་སློབ་མང༌།།
དད་པའི་སྙིང་ཕུར་ཚུགས་དང་སྙིང་གཏམ་ལགས། ༥ །
གྲོགས་མང་པོའི་དབུས་ན་རང་འདོད་ཀྱི།།
བློ་ང་རྒྱལ་མགོ་འཕང་མཐོན་པོ་ཡིས།།
མཆེད་ལྕམ་དམ་སེལ་གྱི་ཐལ་བས་མ་བྱུགས་པར།།
དམན་ས་རྟག་ཏུ་བཟུང་མཛོད་སྙིང་གཏམ་ལགས། ༦ །
ཁོང་ཡོན་བདག་གི་གོ་སར་འགྲིམས་དུས་སུ།།
རྒྱུ་ནོར་རྫས་འདོད་པའི་ཟོང་རིན་དུ།།
ཟོལ་ཟོག་རྫུན་ཁྲམ་གྱིས་མི་མགོ་མ་བསླུ་བར།།
རང་སེམས་དྲང་པོར་སྲོང་བ་སྙིང་གཏམ་ལགས། ༧ །
གནས་དབེན་པའི་རི་ཁྲོད་འགྲིམ་ན་ཡང་།།
སེམས་ཡེངས་མེད་དྲན་རིག་མ་ལྡན་ན།།
ཕྱི་བ་སྤང་ཕུགས་སུ་ཉལ་འདྲས་དགོས་པ་མེད།།
གར་འདུག་དགེ་སྦྱོར་འབུངས་མཛོད་སྙིང་གཏམ་ལགས། ༨ །
156

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

ཆོས་རང་སེམས་ཀྱི་ཐོག་ཏུ་མ་འཁེལ་ན།།
མིང་ཆོས་པར་བཏགས་ཀྱང་སྐྱེ་བོ་རང༌།།
ལུས་ཆས་ཇི་ལྟར་དུ་བསྒྱུར་ཀྱང་འཇིག་རྟེན་པ།།
བློ་རྒྱུད་ནང་ནས་ཐུལ་ཅིག་སྙིང་གཏམ་ལགས། ༩ །
སེམས་གང་ཤར་གྱིས་རང་ངོ་མ་ཤེས་ན།།
སྒོམ་བློས་བྱས་ཀྱི་ལྷན་པ་ཅི་བཏབ་ཀྱང༌།།
གནས་ལུགས་ཆོས་ཉིད་ཀྱི་གཏིང་མཐའ་མི་རྟོགས་པས།།
ང་ཤར་ལམ་དུ་ལྟོངས་མཛོད་སྙིང་གཏམ་ལགས། ༡༠ །
དོན་སྟོང་ཉིད་གཉུག་མར་ཐག་ཆོད་ཀྱང་།
ལས་རྒྱུ་འབྲས་ཁྱད་དུ་མ་གསད་པར།།
སྤྲོས་བཅས་སྤྲོས་མེད་ཀྱིས་ཉམས་ལེན་ཟུང་འཇུག་གིས།།
མཁའ་མཉམ་སེམས་ཅན་དོན་མཛད་སྙིང་གཏམ་ལགས། ༡༡ །
༈ སྙིང་གཏམ་བཅུ་གཅིག་གདམས་ངག་འདི།།
ལྷུན་གྲུབ་ཡེ་ཤེས་འགྱུར་མེད་ལ།།
མི་རྒན་སྣ་ཚོགས་རང་གྲོལ་གྱིས།
གདམས་སོ་ཐུགས་ལ་ལེགས་པར་ཆོངས།།
157

༼ཁེ༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

དགེ་དེས་འགྲོ་ཕན་མཐའ་ཡས་ཤོག།
རྗེ་རྒྱལ་བ་ཀུན་གྱི་སྤྱི་གཟུགས་མཆོག།
ཕ་མཚན་ལྡན་བླ་མའི་ཞབས་པད་ལ།།
ཡིད་དད་བརྒྱའི་འདུད་པས་ཕྱག་བགྱིད་ན།།
མཐུ་མཁྱེན་བརྩེའི་གཟིགས་པ་གཡེལ་མེད་སྩོལ།།
རིག་གྲོལ་གྱི་ཡོན་ཏན་ཕུན་ཚོགས་པའི།།
ཡོངས་འཛིན་གྱི་བཤེས་གཉེན་རྡོ་རྗེ་འཛིན།།
མཚན་གྲགས་པ་འགྱུར་མེད་འཆང་བ་གང་།།
གནད་ཟབ་མོའི་སྙིང་གཏམ་སྐུར་ཅིག་གསུངས།།
ཁྱེད་ཐོས་བསམ་སྒོམ་ལ་མངའ་དབང་ཕྱུག།
བདག་རྨོངས་པའི་ཚིག་ལ་མི་ལྟོས་ཀྱང༌།།
བཀའ་ཕེབས་སྒོ་བཟློག་པར་མི་རིགས་ཕྱིར།།
གཏམ་ཅལ་ཅོལ་འགའ་ཞིག་གསོལ་བགྱིད་ན།།
༈ ཀྱེ་མ་ཐུབ་བསྟན་གྱི་ཉི་མ་ནུབ་རིར་གཞོལ།།
རྩོད་ལྡན་གྱི་ཡང་མཐའི་དུས་འདི་འདྲར།།
དལ་འབྱོར་དང་རྣམ་གཡེང་བརྗེས་པ་ན།།
འཆི་དུས་ལག་སྟོང་འགྲོ་བར་ངེས།།
158

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

ཤི་ནས་ཀྱང་ཁམས་གསུམ་རིགས་དྲུག་གི།
བཙོན་དོང་དུ་ཆུད་ཡུན་དེ་སྔས་ཆོག།
ད་དུང་དུ་འཁོར་བའི་སྒོ་བཤོམ་ལ།།
འབུང་ནུས་པའི་མི་རྣམས་ཅི་ཞིག་བསམ།།
ལས་འབྲས་ལ་བསླུ་བ་མེད་པ་དང༌།།
འཁོར་འདས་ཀྱི་སྐྱོན་ཡོན་བདེ་སྡུག་སོགས།།
གསུང་རབ་ནས་ལན་བརྒྱར་བཤད་མཐོང་བཞིན།།
སྤང་བླང་དེ་གོ་ལོག་སྒྲུབ་མཁན་མང༌།།
ཆོས་པ་རྣམས་ཆོས་ལ་བརྟེན་པའི་སྡིག།
ནན་ཏན་དུ་བསྒྲུབ་པའི་སྙིང་ཁམས་དང༌།།
ཆགས་སྡང་གི་ལས་ཀྱི་སྙིང་རུས་ཙམ།།
ཆོས་ཕྱོགས་སུ་འབད་ན་ཅི་མ་རུང༌།།
དེ་བས་ན་ད་ནི་དམ་ཆོས་ཀྱང༌།།
སྤྲོས་མེད་ལ་ཆིག་དྲིལ་མ་ནུས་ན།།
སྤྲོས་བཅས་ཀྱི་རྣམ་དཔྱོད་ཅི་ཆེ་ཡང༌།།
རང་རྒྱུད་ཀྱི་ཀོ་སྐམ་ཐུལ་བར་དཀའ།།
ཁ་བཤད་ཀྱི་འབྲུག་སྒྲ་ལྡིར་ཆེ་ཡང༌།།
ཉམས་ལེན་གྱི་སྦྲང་ཆར་མི་འབེབས་ན།།
159

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

ལས་ཉོན་གྱི་ཐ་བ་སྲ་མོ་ནས།།
བྱང་ཆུབ་ཀྱི་མྱུ་གུ་འཁྲུངས་པར་དཀའ།།
མདོ་རྒྱུད་དང་ཐེག་པའི་རིམ་པ་དང༌།།
གྲུབ་མཐའ་སོགས་ཆོས་སྒོ་གྲངས་མེད་ཀུན།།
རང་སེམས་ཀྱི་འདུལ་ཐབས་འབའ་ཞིག་ཏུ།།
སངས་རྒྱས་ཀྱི་ཐབས་མཁས་ཕྲིན་ལས་ཉིད།།
བཀའ་བརྒྱུད་པའི་གསལ་སྟོང་ཟུང་འཇུག་དང༌།།
ས་ལུགས་ཀྱི་འཁོར་འདས་དབྱེར་མེད་དང༌་།།
རྙིང་མ་བའི་ཀ་དག་ལྷུན་གྲུབ་སོགས།།
མཚན་མང་གི་དབྱེ་བསྡུ་ཅི་མཛད་ཀྱང༌།།
ཡིན་ལུགས་ཀྱི་ངོ་སྤྲོད་མཛུབ་ཚུགས་ཏེ།།
རང་སེམས་ཀྱི་ཐོག་ཏུ་མ་ཕེབས་ན།།
ཚིག་ཚོགས་ཀྱི་སྒྲུང་གཏམ་འབུམ་གླེང་ཡང༌།།
གང་ཟག་དང་ཆོས་གཉིས་ཐ་དད་ལུས།།
དེ་ཕྱིར་དུ་ཆོས་ཀྱི་སྙིང་པོའི་གནད།།
བླ་མ་དང་སློབ་མ་གདམས་ངག་གསུམ།།
རྟེན་འབྲེལ་དུ་འཛོམ་པའི་འོག་རོལ་ན།།
ཉམས་ལེན་ལ་འབད་པ་གནད་དུ་ཟབ།།
160

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

མཚོན་བྱེད་ཀྱི་བླ་མའི་སྐུ་དྲིན་ལས།།
མཚོན་བྱའི་བླ་མའི་རང་ཞལ་དངོས།།
སྒྲིབ་མེད་དུ་མཐོང་ཚེ་སྣང་སྲིད་ཀུན།།
དོན་དམ་གྱི་བླ་མར་ལྟུན་གྱིས་གྲུབ།།
ཕུང་ཁམས་དང་སྐྱེ་མཆེད་འབྱུང་བ་ལྔ།།
སྣོད་བཅུད་ཀུན་གདོད་ནས་དཀྱིལ་འཁོར་ལྷ།།
ཡིན་ལུགས་ལ་ཡིན་པར་ཤེས་པའི་ཚེ།།
རྒྱུ་ལམ་འབྲས་དབང་གི་འཁོར་ལོ་ཐོབ།།
དབང་དོན་ཉིད་སེམས་ལ་མ་ཤར་ན།།
བུམ་པ་བརྒྱ་མགོ་བོར་བཏང་བྱས་ཤིང༌།།
དབང་གཞུང་ལ་འབུམ་ཐེར་བཀླགས་ན་ཡང༌།།
སྨིན་བྱེད་ཀྱི་ནུས་པ་ག་ལ་འཇོག།
གསང་སྔགས་སྙིང་པོ་རིམ་གཉིས་དོན།།
གཉིས་པོ་ཡང་དོན་ལ་ངོ་བོ་གཅིག།
གཅིག་ཚུལ་ནི་སྣང་སྟོང་དབྱེར་མེད་ཕྱིར།།
ཟུང་འཇུག་ཏུ་རྟོགས་པས་ཉམས་ལེན་འཚལ།།
འགག་མེད་ཀྱི་ཆ་ནས་རྣམ་པ་གསལ།།
སྐྱེ་མེད་ཀྱི་རང་བཞིན་རྣམ་དག་དྲན།།
161

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

ཟུང་འཇུག་གི་ཀློང་དུ་ང་རྒྱལ་བསྟན།།
བསྐྱེད་རིམ་གྱི་གནས་གསུམ་སེམས་ལ་འཚངས།།
ཡིན་ཚུལ་གྱི་གནད་དོན་མ་རྟོགས་པར།།
ཀུན་བརྟགས་ཀྱི་ལྷ་གཟུགས་བསྒོམས་བསྒོམས་ཀྱང༌།།
སོལ་ནག་ལ་དངུལ་དུ་བསྒོམ་པ་ལྟར།།
མཆོག་ཐུན་གྱི་དངོས་གྲུབ་ག་ལ་འབྱུང༌།།
སྒྲ་གྲགས་ཀུན་སྔགས་ཀྱི་རང་བཞིན་ཉིད།།
འབྱིན་འཇུག་གནས་འབྲུ་གསུམ་རྡོ་རྗེའི་བཟླས།།
རྒྱུན་ལྡན་གྱི་བསྙེན་སྒྲུབ་རང་བྱུང་ལ།།
རྩོལ་མེད་དུ་འགྲུབ་པའི་ཡ་མཚན་ལགས།།
རྣམ་རྟོག་གི་རྦ་རླབས་ཟད་མེད་ཀྱང༌།།
ཆོས་ཉིད་ཀྱི་རྒྱ་མཚོ་ལས་མ་གཡོས།།
བསྒོམ་མེད་ལ་བསྒོམ་བློའི་ལྷན་པ་ནི།།
མི་དགོས་ཀྱང་ནན་གྱིས་འདེབས་མཁན་མང༌།།
གནས་པ་ཞེས་བཟང་པོར་འཛིན་བྱེད་ཅིང༌།།
འགྱུ་བ་ཞེས་ངན་པར་བཟུང་བཟུང་བས།།
གཟུང་འཛིན་གྱི་སྒྲོག་གིས་སྒོམ་ཆེན་བཅིངས།།
གཉིས་འཛིན་གྱི་ལམ་དུ་འོ་རེ་བརྒྱལ།།
162

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

ཚོགས་དྲུག་སྨིག་རྒྱུའི་ཆུ་ཀླུང་ལ།།
བདེན་ཞེན་གྱི་རི་དྭགས་འབྲང་འབྲང་ཡང༌།།
ལོག་སྲེད་ཀྱི་སྐོམ་ཚད་སླར་ལ་འཕེལ།།
རང་སྣང་གི་རོལ་པར་ཤེས་པ་གནས།།
དྲན་འཛིན་གྱི་འཇུར་མདུད་དམ་པོ་ཡིས།།
ནན་བཙིར་དུ་བསྡམས་ཀྱང་ངལ་བའི་རྒྱུ།།
བཟོ་མེད་ཀྱི་ཤེས་པ་ཅང་ཤེས་རྟ།།
རང་འགྲོས་ཀྱི་བཏང་ན་འཆུགས་པ་མེད།།
བདེ་གསལ་དང་མི་རྟོགས་ཉམས་སྣང་གི།
འཇའ་ཚོན་ལ་ཞེན་པའི་བྱིས་པ་འཁྲུལ།།
འཁོར་འདས་ཀུན་སེམས་སུ་འདུས་པ་ལ།།
ཉམས་སྣང་ལ་བདེན་འཛིན་ཅི་ཕྱིར་བྱེད།།
བདེན་མེད་ལ་བདེན་པར་འཛིན་པའི་བློས།།
ང་མེད་ལ་ངར་འཛིན་ས་བོན་བསྐྲུན།།
ཁེངས་སེམས་ཀྱི་ཡལ་འདབ་འཕེལ་གྱུར་པའི།།
དུག་སྡོང་གིས་རང་གཞན་ཕུང་བར་བྱེད།།
163

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

མདོ་སྔགས་ཀྱི་གཞུང་ལུགས་མཐའ་དག་ནས།།
དངོས་འཛིན་ལས་བཟློག་ཕྱིར་སྟོང་ཉིད་གསུངས།།
སྟོང་ཉིད་ལ་ཞེན་པའི་སྐྲན་འདྲིལ་ན།།
དེ་ཉིད་ལ་བཤིག་ཐབས་ཇི་ལྟར་བྱེད།།
ཡོད་མཐའ་ཞེན་པའི་རྟག་མཐའ་དང༌།།
མེད་མཐའ་ནི་ཆད་པའི་ཕྱོགས་སུ་ལྟུང༌།།
དབུས་མ་ཡང་ཞེན་པར་མི་བྱེད་པའི།།
མཐའ་དབུས་ཀྱི་སྒྲོག་བྲལ་ལྟ་བར་གསུངས།།
གསུང་རབ་བལྟས་པའི་དཔྱད་སྒོམ་དང༌།།
ཉམས་ཐོག་ཏུ་ཕབ་པའི་འཇོག་སྒོམ་སོགས།།
བསྒོམ་ཚུལ་དང་བཞེད་ཚུལ་མང་མོད་ཀྱི།།
བྱིན་རླབས་ཀྱི་ལམ་ཉིད་ཟབ་པར་གསུངས།།
ལྟ་བ་དང་སྒོམ་པ་སྤྱོད་པ་འབྲས།།
མིང་སྟན་གྱི་སྒྲིག་རིམ་མང་མོད་ཀྱང༌།།
སེམས་ཉིད་ཀྱི་རང་ཚུལ་རང་རིག་གིས།།
གཅེར་མཐོང་ཞིག་བྱུང་ན་ཆོག་པར་གདའ།།
164

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

བལྟ་བྱ་དང་ལྟ་བྱེད་མ་གྲུབ་པར།།
བསྒོམ་བྱ་དང་སྒོམ་བྱེད་ག་ལ་འབྱུང༌།།
སྤྱད་བྱ་དང་སྤྱོད་བྱེད་དངོས་པོས་དབེན།།
དེ་ཕྱིར་དུ་འཐོབ་བྱ་ཐོབ་བྱེད་མེད།།
མེད་བཞིན་དུ་སྣ་ཚོགས་སྣང་བའི་འཕྲུལ།།
འཁོར་འདས་ཀྱི་བཀོད་པ་བསམ་ཡས་འདི།།
ཇི་སྙེད་ཀུན་རྨི་ལམ་ཇི་ལྟ་བར།།
སྐུ་གསུམ་གྱི་རྣམ་རོལ་ཆོས་ཉིད་དབྱིངས།།
དབྱིངས་དོན་དེ་མངོན་དུ་གྱུར་པའི་ཚེ།།
གཉིད་སད་པའི་རྨི་ལམ་ཇི་བཞིན་དུ།།
འཁོར་འདས་ཀྱི་བཀོད་པ་བསམ་ཡས་འདི།།
ཞེན་འཛིན་གྱི་འཁྲུལ་བ་རང་སར་སངས།།
ལྷུན་གྲུབ་ཀྱི་ཡེ་ཤེས་རྩལ་ཆེན་རྒྱས།།
སངས་རྒྱས་ཞེས་གཞན་ནས་ཐོབ་མིན་པར།།
རང་རིག་ཉིད་ཆོས་སྐུའི་གཏན་སྲིད་ཟིན།།
རྩོལ་མེད་ཀྱི་འགྲོ་དོན་ཤུགས་འབྱུང་ཚེ།།
སྐུ་གཉིས་ཀྱི་གོ་འཕང་མི་ཟེར་རམ།།
165

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

༈ ཨེ་མ།
དེ་ལྟར་ཅལ་ཅོལ་བྱུང་རྒྱལ་སྨྲས་པའི་ཚིག།
འདི་ལ་མཁས་ཁྱོད་ཁྲེལ་བར་མི་མཛད་ཅིང༌།།
འགལ་དང་མ་རྟོགས་སྐྱོན་ལ་མ་དགོངས་པར།།
དགོངས་དབྱིངས་སྤྲོ་བ་བསྐྱེད་པའི་རོལ་མོར་མཛོད།།
མ་ནོར་གདམས་པའི་ལེགས་བཤད་སྟོན་ནུས་པའི།།
ཉམས་རྟོགས་དྲི་ཙམ་བདག་ལ་མ་མཆིས་ཀྱང༌།།
གཞན་ཕན་དཀར་པོའི་བསམ་པས་འདི་སྨྲས་པའི།།
དགེ་བས་འགྲོ་ཀུན་ཆོས་ཉིད་དོན་རྟོགས་ཤོག།
ཅེས་པ་ནི། བླ་མ་གྲགས་པ་འགྱུར་མེད་ལ་ཕུལ་བའོ།།
166

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།